Unkarin liberaalipuolue

Unkarin liberaalipuolue (), tai lyhyemmin Liberaalit () tai MLP, on unkarilainen liberaalipuolue, joka perustettiin 27. toukokuuta 2013. Vuoden 2022 parlamenttivaaleissa puolue putosi parlamentista, vuonna 2024 sen puheenjohtaja jätti politiikan, ja puolueen toiminta vaikuttaa lakanneen.
Historia.
Liberaalipuolueen perusti 27. toukokuuta 2013 entinen opetusministeri Gábor Fodor, joka toimi aiemmin Vapaiden demokraattien liiton (SZDSZ) puheenjohtajana ja oli sitä ennen Fidesz-puolueen perustajajäseniä. Fodor oli jo aiemmin samana keväänä ilmoittanut aikovansa perustaa uuden liberaalipuolueen, koska sekä Fidesz että SZDSZ olivat hukanneet alkuperäiset liberaalit arvonsa. Fodor julisti uuden puolueensa puolustavan yksilön vapautta valtion holhouksesta, suvaitsevaisuutta ja vapaata markkinataloutta mutta pitävän kiinni myös SZDSZ:n positiivisista saavutuksista kuten asevelvollisuuden poistamisesta, koulutuksen, kulttuurin ja ympäristönsuojelun saralla otetuista edistysaskelista.
Vuoden 2014 parlamenttivaaleihin MLP osallistui keskusta-vasemmistolaisessa viiden puolueen vaaliliitossa. Yhteistyö ei riittänyt Fidesz-puolueen ylivallan kaatamiseen, mutta MLP sai parlamenttiin yhden edustajan. Huonon vaalituloksen ja heikon taloudellisen tilanteensa takia MLP ei asettanut ehdokkaita saman vuoden europarlamenttivaaleihin.
Vuonna 2015 MLP hyväksyttiin täysjäseneksi Euroopan liberaalidemokraattiseen puolueeseen (ALDE).
Vuoden 2018 parlamenttivaaleihin MLP lähti Unkarin sosialistipuolueen (MSZP) ja Vuoropuhelu-puolueen vaaliliitossa Vuoropuhelun listoilla. Vaaliliitto sai yhteensä 20 edustajanpaikkaa, joista Vuoropuhelun ja MLP:n yhteislistalle viisi. Pian vaalien jälkeen MLP:n edustaja Anett Bősz kuitenkin erosi Vuoropuhelu-MLP:n parlamenttiryhmästä, koska katsoi, että MLP:n arvot ja sanoma eivät puolueiden yhteistyössä pääse riittävästi esille. Tuonaikaisten säännösten mukaan nelijäseniseksi kutistuminen olisi merkinnyt ryhmän ("frakció") statuksen menettämistä. Kiistan taustalla oli myös kassakaappisopimus, jolla MSZP:n saamasta puoluetuesta osa olisi ohjattu MLP:lle vastineeksi siitä, että MLP ei lähtenyt vaaleihin omalla listallaan, mikä olisi nostanut parlamenttiin pääsyn äänikynnystä. Vuoropuhelun parlamenttiryhmä säilytti lopulta virallisen asemansa, kun siihen liittyi sitoutumaton Tamás Mellár.
Vuoden 2019 europarlamenttivaaleihin MLP ei osallistunut, vedoten rahoituksen puutteeseen ja opposition liialliseen pirstoutumiseen.
Elokuussa 2019 Gábor Fodor ilmoitti vetäytyvänsä politiikasta ja eroavansa MLP:n puheenjohtajan tehtävästä, koska ”Fideszin luomaa autoritaarista järjestelmää voidaan vastustaa vain uudentyyppisellä opposition yhteistyöllä” eikä hänen persoonansa sovellu tällaiseen politiikkaan. Uudeksi puheenjohtajaksi valittiin Anett Bősz, joka viikkoa myöhemmin ilmoitti liittyvänsä Demokraattinen koalitio -puolueen parlamenttiryhmään.
Vuoden 2022 parlamenttivaaleihin MLP osallistui Demokraattisen koalition listoilla, mutta ei onnistunut saamaan läpi yhtään ehdokastaan. Anett Bősz putosi parlamentista.
Vuoden 2024 kunnallis- ja europarlamenttivaaleihin MLP ei asettanut ehdokkaita. Mandiner-sivuston toimittajille MLP:n tiedottaja Ádám Sermer kertoi maaliskuussa 2024 puolueen jäsenten toimivan Demokraattisen koalition piirissä. Syyskuussa 2024 Anett Bősz ilmoitti varapormestarin tehtävänsä päättyessä lopettavansa poliittisen uransa. Tiettävästi puolueelle ei ole valittu uutta johtajaa, sen kotisivu ja Facebook-tili on suljettu, ja ilmeisesti puolueen toiminta on päättynyt. 
Vaalitulokset.
Unkarin parlamentti.
1 &lt;br&gt;
2 &lt;br&gt;
3 &lt;br&gt;